Matovič, Igor, predseda vlády SR (2020-07-24):
My sme ľuďom dali zadarmo MHD, aj autobusy, lebo vy ste si dali vlaky a chudáci tí ľudia, čo ani koľajnice nemali, na tých ste dlhé roky kašľali. Dvanásť rokov ste podvádzali ľudí. V 2006 ste povedali, že odškodníte klientov nebankoviek, že, chudáci, tuto vás podviedli tí pravičiari, lebo nestrážili vaše záujmy, ktorí tu vládli, my vás odškodníme, voľte nás. S týmto ste chodili po Slovensku. S týmto ste oblbli 200-, 250-tisíc ľudí? Chudákov, ktorých niekto raz podviedol, vy ste podviedli druhýkrát. Za dvanásť rokov ste sa na nich ani len nepozreli. Za dvanásť rokov ich neprijali ani ten Robert Fico, ktorý ich mal plné ústa počas predvolebnej kampane. Vykašľali ste sa na raz podvedených ľudí a nehanebne, bezbožne ste ich podviedli druhýkrát. A toto ste robili stále. Raz to bola taká skupina, potom iná, sľúbili ste hory-doly, ale podstata bola iba dostať sa k moci a potom vykrádať našu spoločnú špajzu, ktorú vaši voliči 
horko-ťažko po drobných centíkoch napĺňali cez svoje dane. A vy ste sa im smiali do očí. Chichúňali ste sa v poslaneckých salónikoch, jako vám to ľudia berú. Fungovalo vám toto divadielko, až zomrel Ján a Martina. Po tom strese, áno, vymenili ste figúrku a zobrali ste verného sluhu mafie, ktorý osemnásť rokov poctivo držal chrbát mafii, ktorá tu vládla, Petra Pellegriniho, ste ho zobrali a vytasili ste ho dopredu ako taký figový list. A chceli ste zakryť tú obrovskú hanbu Roberta Fica, prepitého to človeka už v tom čase, ktorý nemal v hlave nič iné, len mladé dievčatá a alkohol, ako som sa dozvedel na summite v Bruseli. Tí ľudia ho nestretli nikdy, že by prišiel na rokovanie s tými lídrami. Vždy prišiel úplne posledný do plenárnej miestnosti, aby sa už nemusel rozprávať s nikým. To je osobné svedectvo, keď som sa na Roberta Fica v Bruseli pýtal. A keď mi povedali, že čím si ho pamätajú, tak povedali: mladé dievčatá a alkohol. To je pekná hanba, pekná stopa, ktorú ste nechali v Bruseli. Potom chápem, že nebolo vyrokované nič. Dva roky sa rokovalo o viacročnom finančnom rámci. A vy si dnes trúfate povedať, že my sme tam nič nevyrokovali? Vy ste súhlasili s tým, že bude 30-percentná spoluúčasť pri eurofondoch. (Reakcia z pléna.) Tridsaťpercentná! Vy ste súhlasili a nič ste nevyrokovali. (Reakcia z pléna.) Naša delegácia na čele so mnou sme vyrokovali, že to išlo na polovičku, aby ľudia pochopili, čo to znamená, vy, váš premiér Peter Pellegrini súhlasil, že bude 30-percentná spoluúčasť eurofondov. To znamená, že ak by si dedina chcela postaviť kanalizáciu za 5 mil. eur, musela by zaplatiť 30 % zo svojho vlastného rozpočtu, 1,5 milióna. Ukážte mi jednu takú dedinu, ktorá by to dokázala zaplatiť. Toto ste vyrokovali vy! My sme vyrokovali, sa to vrátilo presne do toho istého systému, ako to bolo predošlých sedem rokov, že spoluúčasť bude 15 %. Vyrokovali sme 200-tisíc pre poľnohospodárov navyše. Vyrokovali sme, čo ste vy vôbec sa o to nezaujímali, lebo to nebol váš biznis, lebo ste mali iné dôležitejšie starosti, že sa môžu presúvať prostriedky medzi jedným a druhým programom vo výške 20 %. V prípade poľnohospodárstva 25 %. Vyrokovali sme všetko, čo ste neboli schopní za dva roky vyrokovať vy. (Reakcie z pléna.) A vy si ešte trúfate niečo hovoriť o tom a odsudzovať alebo mudrovať o tom, čo sa nám podarilo spraviť? (Reakcie z pléna.) Jasné, môžte si trúfať, chlapci. Ale kto vám ešte uverí? (Reakcie z pléna.) Čiže keď si teraz pozreme, či sa vám páči, alebo nie... (Prerušenie vystúpenia predsedajúcim.)